Birtist í Mbl Að mörgu leyti er það táknrænt að fyrsti opni stjórnmálafundurinn sem Stefna félag vinstri manna boðar til skuli hafa fjallað um umhverfismál . Fundurinn sem fram fór í síðustu viku við húsfylli undir fundarstjórn Kristínar Einarsdóttur , fyrrverandi alþingismanns , var fyrsti fundur í röð þriggja sem Stefna boðar til á sjö dögum um þrjá grundvallarþætti stjórnmálanna : umhverfismál , jafnrétti í þjóðfélaginu og utanríkismál . Til þess að halda erindi á þessum fundum hefur verið leitað til fólks sem býr yfir sérþekkingu og hugmyndaauðgi til að varpa athyglisverðu ljósi á þessa málaflokka . Varnaðarorð og bjartsýnir tónar Í fróðlegu erindi sem Hjörleifur Guttormsson alþingismaður flutti var gerð grein fyrir samþykktum alþjóðasamfélagsins í umhverfismálum og athygli vakin á stöðu Íslands í því samhengi . Samkvæmt samanburðartölum kemur fram að framlag Íslands til þróunaraðstoðar er með því lægsta sem í heiminum gerist hjá vel stæðum ríkjum , þ.e. aðeins um 0,1% af þjóðarframleiðslu samanborið við 1,0% í Danmörku og 0,8 0,9% í Noregi og Svíþjóð . Á margfrægri Ríó-ráðstefnu um umhverfi og þróun var lögð áhersla á að stefnt yrði að því að jafna aðstöðumun fátækra ríkja og auðugra með því að efla þróunaraðstoð . Rökin fyrir þessu voru m.a. á þá lund að brýnt sé að allar þjóðir verði bjargálna og tryggi þegnum sínum lágmarks menntun og heilsugæslu til að koma á sjálfbærri þróun með nauðsynlegu tilliti til umhverfisverndar . Og hvað losun gróðurhúsalofttegunda snertir eru Íslendingar rétt í meðallagi Vestur - Evrópuþjóða . Mörgum brá í brún við þessar upplýsingar því í huga okkar flestra er Ísland hreint land í samanburði við iðnaðarþjóðir meginlands Evrópu . Hljóta þessar tölur og samanburður að vekja okkur til umhugsunar um hvert stefnir og að þjóðin á að standa að því átaki sem samþykkt var í Kyoto í fyrra . Þá sýndi Hjörleifur Guttormsson fram á hve veikt stjórnkerfi umhverfismála er hér á landi , rannsóknir ónógar , skipulagsmál vanþróuð og löggjöf á ýmsum sviðum úrelt . Á fundinum kunnu menn vel að meta þann bjartsýna tón sem kom fram í máli Hjörleifs þegar hann staðhæfði að þrátt fyrir þetta væri hann sannfærður um að ef rétt væri að málum staðið á komandi árum gæti Ísland orðið til fyrirmyndar í umhverfismálum . Það krefðist hins vegar vökuls almenningsálits og róttækra breytinga á ýmsum sviðum sem hann rakti lið fyrir lið . Auk breytinga í stjórnkerfinu , væri brýnt að fræðslukerfið sinnti kalli og mikilvægt væri að styrkja almannasamtök sem sinntu umhverfisvernd . Kallaði Hjörleifur Guttormsson eftir pólitískum stuðningi við skýra vistvæna stefnu . Að rækta garðinn sinn María Hildur Maack líffræðingur sem sæti á í Náttúruverndarráði hefur sett fram ýmsar athyglisverðar hugmyndir um hverju einstaklingar og samfélagið allt getur fengið áorkað ef vilji er fyrir hendi . Nálgun hennar á umræddum fundi var í anda Voltaire um að hverjum manni beri að rækta garðinn sinn . Nauðsyn væri á breyttu hugarfari þar sem vistvæn hugsun réði för . Með því móti mætti lifa innihaldsríkara lífi í sátt við náttúruna . Íhaldssemi og skortur á hugmyndaflugi stæði okkur hins vegar fyrir þrifum , og eygðum við iðulega fyrir bragðið ekki þá möguleika sem nánasta umhverfi okkar byði upp á eða hver skyldi hafa hugleitt að í íslenska arfanum sem við flokkum flest sem illgresi er að finna ámóta magn af c-vítamíni og í innfluttum sítrónum ? Guðmundur Páll Ólafsson , líffræðingur og rithöfundur , sýndi enn á þessum fundi hver þungavigtarmaður hann er . Að vísu kom það lesendum hinna stórmerku bóka hans , Perlur í Náttúru Íslands , Ströndinni og Fuglar í Náttúru Íslands , ekki á óvart . Guðmundur Páll flutti fundinum magnaða hugvekju með náttúrulífsmyndum . Guðmundur Páll kvað einu gilda hvar menn skilgreindu sig í stjórnmálum , til hægri eða vinstri , ef umhverfið væri ekki í heiðri haft . Að sínum dómi ætti það að vera undirstöðuþáttur stjórnmálanna . Guðmundur Páll hefur í blaðaviðtölum að undanförnu skorið upp herör gegn því sem hann í viðtali við Dag nýlega skírskotaði til sem " peningahyggju " í umhverfismálum : " Kjarninn er sá , " sagði Guðmundur Páll , " að það má ekki eyðileggja náttúruperlur og náttúrugersemar fyrir einhvern hugsanlegan stundargróða . " Virðing fyrir umhverfinu alltaf til grundvallar Þetta eru orð að sönnu . Og það er vissulega staðreynd að ekki er mikill tími til stefnu því æðubunugangur stóriðjumanna er mikill . Undir varnaðarorð Guðmundar Páls Ólafssonar skal því tekið . Lífsnauðsynlegt er að orkugeirinn með iðnaðarráðherrann í farabroddi og stjórnvöld almennt fái pólitískt aðhald sem einhvers er megnugt . Og ekki nóg með það , þörf er á því að móta lífvænlega langtímastefnu í umhverfismálum . Hér er komin skýringin á því að fyrsti opni fundur Stefnu félags vinstri manna fjallar um þennan málaflokk . Með því viljum við leggja áherslu á mikilvægi umhverfismála fyrir land og þjóð og nauðsyn þess að samþætta náttúruvernd allri pólitískri stefnumörkun .